## Habitatge continua amb el procés d’avaluació d’instàncies pertanyents al pla Recuperem Llars i el Pla Conviure

*** Habitatge examina un total de 56 instàncies rebudes del pla Recuperem Llars i més de 250 sol·licituds del Pla Conviure**

La Vicepresidència Segona i Conselleria de Serveis Socials, Igualtat i Habitatge, després de concloure el procés d’esmena de la documentació registrada d’accés a les ajudes dels programes Recuperem Llars i Pla Conviure, ha iniciat el període d’estudi i tramitació de les 56 peticions rebudes pertanyents al pla Recuperem Llars i dels 251 registres del Pla Conviure dels diversos municipis de la Comunitat Valenciana.

D’una banda, del total de les peticions rebudes del pla Recuperem Llars, en corresponen 8 a la província d’Alacant, 16 pertanyen a la província de Castelló i 32 instàncies més, a la província de València.

Pel que fa a les 251 instàncies registrades del Pla Conviure, la major part, en concret 131, pertanyen a la província de València; 63 sol·licituds són de la província de Castelló, i 57 de la província d’Alacant.

**Pla Recuperem Llars**

Les ajudes del pla Recuperem Llars estan destinades a la rehabilitació d’habitatges o edificis d’habitatges d’entitats locals dirigits a habitatge de lloguer amb finalitats socials, principalment a localitats xicotetes i afectades per l’amenaça de despoblament, que necessiten rehabilitar els habitatges del seu patrimoni municipal per a adequar-los a l’habitabilitat i el posterior lloguer per a fins socials.

A més, els habitatges o els edificis que han sol·licitat la subvenció han de complir la condició de tindre una antiguitat superior a 30 anys.

**Pla Conviure**

A les ajudes anuals del Pla Conviure han pogut accedir les administracions locals i les entitats del sector públic d’àmbit local que ostenten la titularitat patrimonial dels immobles o bé estan en disposició d’adquirir-la, la rehabilitació d’edificis o l’adequació de l’entorn construït dels quals (carrers, places o zones d’esplai i esbarjo) és necessària.

Fecha: 22/08/2023